Ιωάννης Παλαιοκρασσάς

Σταδιοδρομία

Γεννήθηκε στην Αθήνα με καταγωγή από την Άνδρο, αποφοίτησε από την Βαρβάκειο Πρότυπο Σχολή και σπούδασε στο London School of Economics (έλαβε 2 πτυχία, στα διεθνή οικονομικά και στα οικονομικά των μεταφορών). 
Εκλέχθηκε βουλευτής Επικρατείας με τη Νέα Δημοκρατία το 1978 (αντικατέστησε τον Σόλωνα Γκίκα μετά τον θάνατό του) και βουλευτής Κυκλάδων το 1981, 1985, 1989 (Ιούνιο και Νοέμβριο), 1993, 1996, 2000 και 2004, υπηρετώντας ως τις 26 Μαρτίου 2004, οπότε παραιτήθηκε και αντικαταστάθηκε από την Αριάδνη Μανούσου - Μπινοπούλου. 
Ήταν γραμματέας της Κοινοβουλευτικής Ομάδας της Νέας Δημοκρατίας κατά τη δεκαετία του 1980. Διατέλεσε υφυπουργός, αναπληρωτής υπουργός και υπουργός Συντονισμού από το  1977 μέχρι το 1981, υπουργός Οικονομικών από τον Απρίλιο του  1990 έως τον Αύγουστο του 1992, υπουργός Εμπορίου και Βιομηχανίας από τον Αύγουστο ως τον Δεκέμβριο του 1992 και επίτροπος Περιβάλλοντος και Αλιείας στην Ευρωπαϊκή Επιτροπή από τον Ιανουάριο του 1993 μέχρι τον Ιανουάριο του 1995 (διαδέχθηκε την Βάσω Παπανδρέου και τον διαδέχθηκε ο Χρήστος Παπουτσής).
Συνέγραψε πολλές εργασίες για την ελληνική ναυτιλία και τις μεταφορές.

Απόπειρα δολοφονίας

Στις 14 Ιουλίου 1992 το αυτοκίνητο του Γιάννη Παλαιοκρασσά στο οποίο βρισκόταν ο ίδιος, η γυναίκα του και η 14χρονη ανηψιά του έγινε στόχος τρομοκρατικής επίθεσης με ρουκέτες από τη 17 Νοέμβρη στο κέντρο της Αθήνας. Από την επίθεση σκοτώθηκε ένας περαστικός, ο φοιτητής Θάνος Αξαρλιάν.

Σύγκρουση με Αρχιεπίσκοπο Σεραφείμ

Ο Ιωάννης Παλαιοκρασσάς από νεαρή ηλικία συνδέθηκε φιλικά με τον Αρχιεπίσκοπο επί χούντας Ιερώνυμο Α΄, του οποίου υπήρξε στενός συνεργάτης και επίτροπος στα οικονομικά της Εκκλησίας έως τα τέλη του 1973, οπότε ο Ιερώνυμος ανατράπηκε από τους «Ιωαννιδικούς» και εκδιώχθηκε μαζί με άλλους 12 μητροπολίτες. Οι καθαιρεμένοι δεν είχαν τότε δικαίωμα προσφυγής στο Συμβούλιο της Επικρατείας. Αυτό το δικαίωμα τους έδωσε ο Παλαιοκρασσάς ως υπουργός, με νυχτερινή τροπολογία, το 1991, σχεδόν 20 χρόνια αργότερα, και ορισμένοι από αυτούς δικαιώθηκαν. Ο Αρχιεπίσκοπος Σεραφείμ κατήγγειλε αυτή την τροπολογία ως πραξικοπηματική και ευθεία παρέμβαση στα εσωτερικά της Εκκλησίας, και μάλιστα προς όφελος μιας ομάδας ακραίων και υπερσυντηρητικών ιερωμένων.

Εμπλοκή στη διαμάχη Μητσοτάκη - Αλαφούζου

Ο Παλαιοκρασσάς ενεπλάκη στη διαμάχη του πρωθυπουργού Κωνσταντίνου Μητσοτάκη με τον επιχειρηματία και εκδότη της Καθημερινής Αριστείδη Αλαφούζο, με τον τελευταίο να καταγγέλλει κλίμα τρομοκρατίας στις επιχειρήσεις του από τους συνεχείς φορολογικούς ελέγχους και τις διώξεις που ασκήθηκαν εναντίον του για λαθρεμπόριο πετρελαίου. Ο δημοσιογράφος Νίκος Κακαουνάκης (που τότε εργαζόταν στον ραδιοφωνικό σταθμό ΣΚΑΪ, ιδιοκτησίας Αλαφούζου) δημοσιοποίησε τηλεφωνικές συνομιλίες του Παλαιοκρασσά με τον Μητσοτάκη και τον δικηγόρο Ιωάννη Μπρατσιώτη (νομικό σύμβουλο του Υπουργείου Οικονομικών), τις οποίες είχε υποκλέψει. Σ'αυτές τις συνομιλίες Μητσοτάκης, Παλαιοκρασσάς και Μπρατσιώτης φαίνονταν να μεθοδεύουν δικαστική δίωξη του Αλαφούζου λόγω της άρνησής του να διώξει από τον ΣΚΑΪ τον Κακαουνάκη και τον Γιώργο Τράγκα, που ασκούσαν σκληρή κριτική στην κυβέρνηση Μητσοτάκη.

Σκάνδαλο ΑΓΕΤ-ΗΡΑΚΛΗΣ και παραπομπή στο Ανώτατο Ειδικό Δικαστήριο

Τον Μάιο του 1994 ο Παλαιοκρασσάς παραπέμφθηκε, μαζί με τον πρώην πρωθυπουργό Κωνσταντίνο Μητσοτάκη και τον πρώην υπουργό Ανδρέα Ανδριανόπουλο, στο Ανώτατο Ειδικό Δικαστήριο (Υπουργοδικείο), για το σκάνδαλο της ΑΓΕΤ-ΗΡΑΚΛΗΣ, κατηγορούμενος για απιστία και παράβαση καθήκοντος. Η υπόθεση αφορούσε την ιδιωτικοποίηση της τσιμεντοβιομηχανίας ΑΓΕΤ-ΗΡΑΚΛΗΣ (από τις μεγαλύτερες στην Ευρώπη) και την πώλησή της στους Ιταλούς της Καλτσεστρούτσι, η οποία είχε διασυνδέσεις και με την Μαφία. Την Πρωτοχρονιά του 1995, ο Ανδρέας Παπανδρέου ανακοίνωσε την αναστολή των διώξεων, η οποία πραγματοποιήθηκε στις 16 Ιανουαρίου. Ο ίδιος ο Παλαιοκρασσάς ισχυρίστηκε ότι η παραπομπή του έγινε για λόγους εκδίκησης (είχε προηγηθεί το «βρώμικο '89» και η παραπομπή του Ανδρέα Παπανδρέου και υπουργών του ΠΑΣΟΚ).

Πρόεδρος της ΔΕΗ

Τον Απρίλιο του 2004 ορίστηκε πρόεδρος της ΔΕΗ από την κυβέρνηση του Κώστα Καραμανλή. Η τοποθέτησή του σε αυτή την θέση προκάλεσε την έντονη αντίδραση του ΠΑΣΟΚ, που υπενθύμισε τον ρόλο του στο σκάνδαλο ΑΓΕΤ-ΗΡΑΚΛΗΣ και την κακουργηματική παραπομπή του στο Ανώτατο Ειδικό Δικαστήριο. Για να μετριάσει τις αντιδράσεις, η κυβέρνηση Καραμανλή αποφάσισε να διατηρήσει στην θέση του διευθύνοντος συμβούλου της ΔΕΗ τον Στέργιο Νέζη, ο οποίος είχε διοριστεί από την προηγούμενη κυβέρνηση του ΠΑΣΟΚ. Οι δύο άνδρες ήρθαν πολύ νωρίς σε σύγκρουση, με την μεγάλη πλειοψηφία των εργαζομένων να παίρνει το μέρος του Νέζη (ακόμα και οι κομματικοί συνδικαλιστές της ΝΔ). Ο Νέζης τελικά παραιτήθηκε από την ΔΕΗ τον Φεβρουάριο του 2005, αλλά μερικούς μήνες αργότερα, τον Νοέμβριο της ίδιας χρονιάς, ο Παλαιοκρασσάς οδηγήθηκε επίσης σε παραίτηση. Από το πρωθυπουργικό γραφείο του Κώστα Καραμανλή, του καταλόγισαν ότι «άνοιξε μέτωπο με όλους όσοι μιλούν ελληνικά», ενώ ο Κώστας Καραμανλής αρνήθηκε να τον δεχτεί στο Μέγαρο Μαξίμου, παρά το αίτημά του.
Τον Ιούλιο του 2019  το δικαστήριο έκρινε ένοχο, χωρίς κανένα ελαφρυντικό, τον Στέργιο Νέζη ο οποίος φέρεται να έλαβε, το 2003, από τον επιχειρηματία Ευάγγελο Μυτιληναίο το επίμαχο ποσό, μέσω εξωχώριας εταιρίας, προκειμένου να ανατεθεί στη ΜΕΤΚΑ έργο στο εργοστάσιο της ΔΕΗ στο Λαύριο.

Προσωπική ζωή

Είναι νυμφευμένος και έχει τρία παιδιά και επτά εγγόνια.